Informacija apie 2013 m. kovo 13 d. posėdį
2013 m. kovo 13 d. įvyko Komisijos posėdis, kuriame buvo svarstomi šie klausimai:
1. Dėl Mariaus Rastausko, Romualdo Mažylio, Tomo Niauronio, Dariaus Šilinsko, taip pat kitų pareiškėjų kreipimųsi „Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“.
2. Dėl Regvitos Jagelavičienės ir Vilijos Budrevičiūtės kreipimosi „Dėl butų privatizavimo lengvatinėmis sąlygomis“.

3. Dėl Rimanto Astrausko ir Audrio Skliuto kreipimosi „Dėl Lietuvos Respublikos teismų įstatymo 85 straipsnio 3 dalies pakeitimo“.
4. Dėl Pavelo Jurevičiaus peticijos-pasiūlymo „Dėl Lietuvos Respublikos baudžiamojo kodekso 260 straipsnio pakeitimo“.

5. Dėl Lietuvos žmogaus teisių gynimo asociacijos peticijos „Dėl visuomenės atstovų grąžinimo į teismus, teisėjų savivaldą“.
6. Dėl Kęstučio Vilkausko kreipimosi „Dėl Lietuvos Respublikos bausmių vykdymo kodekso 157 ir 158 straipsnių papildymo“.

7. Dėl Komisijos 2012 m. darbo ataskaitos.  

Pirmuoju klausimu buvo nuspręsta:

1) Mariaus Rastausko, Romualdo Mažylio, Tomo Niauronio, Dariaus Šilinsko, taip pat kitų pareiškėjų kreipimusi „Dėl Lietuvos Respublikos bausmių vykdymo kodekso 157 straipsnio 1 ir 2 dalies pakeitimo“, vadovaujantis Peticijų įstatymo 9 straipsnio 5 punktu, sujungti į vieną ir nagrinėti kaip vieną kreipimąsi;
2) kreipimesi pateiktą pasiūlymą iš Bausmių vykdymo kodekso (toliau –BVK) 157 straipsnio 1 dalies išbraukti žodžius „ir kitos reikšmingos aplinkybės“ arba šios frazės gale būtų paaiškinta konkrečiai, kokios tos kitos reikšmingos aplinkybės“ pripažinti peticija ir priimti ją nagrinėti;
3) vadovaujantis Peticijų įstatymo 9 straipsnio 3 dalies 1 ir 5 punktais, kreipimesi pateiktą pasiūlymą „BVK 157 straipsnio 2 dalies žodžius „gali būti“ pakeisti į „privalo būti“ nepripažinti peticija.

Antruoju klausimu buvo nuspręsta Regvitos Jagelavičienės ir Vilijos Budrevičiūtės kreipimesi „Dėl butų privatizavimo lengvatinėmis sąlygomis“ pateiktą pasiūlymą ta apimtimi, kurioje siūloma „priimti Lietuvos Respublikos valstybės paramos būstui įsigyti ar išsinuomoti ir daugiabučiams namams atnaujinti (modernizuoti) įstatymo pataisas“ ir „sudaryti sąlygas savivaldybės (valstybės) gyvenamąsias patalpas privatizuoti nuomininkams, kuriems gyvenamosios patalpos buvo išnuomotos pagal Gyventojų apsirūpinimo gyvenamosiomis patalpomis įstatymą (gyvenamosios patalpos išnuomotos iki 2002 m. gruodžio 31 d.) ir kurie nepertraukiamai gyvena tose pačiose nuomojamose gyvenamosiose patalpose 10 ir daugiau metų“ pripažinti peticija ir priimti ją nagrinėti, o pasiūlymą ta apimtimi, kurioje siūloma „100 % privatizuoti butus lengvatinėmis sąlygomis“, vadovaujantis Peticijų įstatymo 9 straipsnio 3 dalies 4 punktu (nepagrįstas siūlymas, nes nėra aiškiai suformuluotas ir detalizuotas) nepripažinti peticija.

Trečiuoju klausimu buvo nuspręsta Rimanto Astrausko ir Audrio Skliuto kreipimąsi „Dėl Lietuvos Respublikos teismų įstatymo 85 straipsnio 3 dalies pakeitimo“ pripažinti peticija ir priimti ją nagrinėti.
Ketvirtuoju klausimu buvo nuspręsta, kad Pavelo Jurevičiaus peticija-pasiūlymas neatitinka Peticijų įstatymo nustatytų reikalavimų kreipimosi formai ir turiniui. 
Peticijų įstatymo 2 straipsnio 4 dalis nurodo, kad peticija – rašytinis arba elektroninis pareiškėjo kreipimasis į Seimą, Vyriausybę ar savivaldybės institucijas su reikalavimais ar siūlymais spręsti (...) klausimus, kai tam reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą ir kai peticijų komisijos tokį kreipimąsi pripažįsta peticija. Peticijų įstatymo 4 straipsnis reikalauja aiškiai išdėstyti savo siūlymus ir reikalavimus, tačiau pareiškėjas rašo, kad jis siūlo Komisijai „informuoti Lietuvos Respublikos Seimą apie LR baudžiamojo kodekso 260 straipsnio trūkumus; pasiūlyti LR Seimui sukurti tobulesnį straipsnio projektą, kuris atitiktų Europos teisės aktus ir kuris nepažeistų žmogaus teisių ir pagrindinių laisvių bei pakeisti šiuo metu galiojantį LR baudžiamojo kodekso 260 straipsnį tobulesniu, logiškesniu“. 

Atsižvelgusi į tai, Komisija nusprendė informuoti pareiškėją, kad kreipimąsi būtina parašyti ir pateikti taip, kaip reikalauja Peticijų įstatymas, t. y. aiškiai suformuluoti siūlymus ir reikalavimus, kurių tenkinimui reikėtų priimti naują teisės aktą, pakeisti, papildyti ar pripažinti netekusiu galios galiojantį teisės aktą. 
Taip pat Komisija nusprendė informuoti pareiškėją apie tai, kad ne įstatymu, o paįstatyminiu teisės aktu yra nustatomi psichotropinių medžiagų kiekiai. 2007 m. gruodžio 14 d. buvo priimtas Lietuvos Respublikos sveikatos apsaugos ministro įsakymas Nr. V-1033 (Žin., 2007, Nr. 139-5709), kuriame buvo išdėstyta „Narkotinių ir psichotropinių medžiagų nedidelio, didelio ir labai didelio kiekio nustatymo rekomendacijų“ nauja redakcija.

Šiose rekomendacijoje yra nurodyta, koks psichotropinių medžiagų kiekis yra laikytinas nedideliu, dideliu ar labai dideliu. 
Penktuoju klausimu buvo nuspręsta, kad Lietuvos žmogaus teisių gynimo asociacijos peticija „Dėl visuomenės atstovų grąžinimo į teismus, teisėjų savivaldą“ neatitinka Peticijų įstatymo nustatytų reikalavimų kreipimosi formai ir turiniui. 
Lietuvos Respublikos Konstitucijos piliečiams laiduojamos peticijos teisės įgyvendinimo tvarką nustato specialus Peticijų įstatymas, kuriame yra nustatyti visi svarbiausi peticijos teisės įgyvendinimo tvarkos elementai, būtent: dėl ko galima kreiptis su kreipimusi (peticija); kurioms viešosios valdžios institucijoms gali būti paduodamas kreipimasis (peticija); formalūs reikalavimai, kuriuos turi atitikti kreipimasis (peticija); kreipimosi (peticijos) padavimo tvarka; sprendimų dėl kreipimosi nepripažinimo peticija, atsisakymo priimti peticiją nagrinėti priėmimo ir jų apskundimo tvarka ir kt.
Kartu šis įstatymas nurodo, kad Peticijų įstatymas netaikomas, kai piliečiai įgyvendina Konstitucijoje įtvirtintą: įstatymų leidybos iniciatyvos teisę; referendumo paskelbimo iniciatyvos teisę; valstybės įstaigų ar pareigūnų darbo kritikos teisę. Šis įstatymas nereglamentuoja skundų, pareiškimų ir pasiūlymų nagrinėjimo tvarkos, kurią nustato kiti įstatymai ir teisės aktai.
Peticijų įstatyme taip pat yra nustatyta, kad „pareiškėjas – ne jaunesnis kaip 16 metų Lietuvos Respublikos pilietis ar užsienietis, nuolat gyvenantis Lietuvos Respublikoje“, Peticijų įstatymo nustatyta tvarka parašęs ir pateikęs kreipimąsi (peticiją), kad „peticija – rašytinis arba elektroninis pareiškėjo kreipimasis į Seimą, Vyriausybę ar savivaldybės institucijas su reikalavimais ar siūlymais spręsti (...) klausimus, kai tam reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą ir kai peticijų komisijos tokį kreipimąsi pripažįsta peticija“. 

Peticijų įstatymas taip pat nustato kreipimosi (peticijos) formą ir turinį: 4 straipsnyje yra nustatyta, kad pareiškėjas turi nurodyti savo vardą, pavardę, gyvenamąją vietą, asmens kodą; instituciją, kuriai paduodamas kreipimasis; kreipimosi padavimo priežastis ir tikslus; pareiškėjas turi aiškiai išdėstyti reikalavimą ar siūlymą, taip pat šį reikalavimą ar siūlymą pagrįsti; kiekvienas kreipimasis turi būti pareiškėjo pasirašytas; kreipimasis, pateiktas elektroniniu būdu, privalo būti pasirašytas elektroniniu parašu; prie kreipimosi gali būti pridėti įvairūs dokumentai ar jų kopijos, siūlomo teisės akto  projektas ir kita medžiaga.

Atsižvelgusi į tai, Komisija nusprendė informuoti Asociaciją, kad kreipimąsi būtina parašyti ir pateikti taip, kaip reikalauja Peticijų įstatymas, t. y. kreipimąsi turi pateikti pilietis ar jų grupė, o ne juridinis asmuo (partija, asociacija), reikia nurodyti savo vardą, pavardę, gyvenamąją vietą, asmens kodą; turi būti aiškiai suformuluoti siūlymai ir reikalavimai, kurių tenkinimui reikėtų priimti naują teisės aktą, pakeisti, papildyti ar pripažinti netekusiu galios galiojantį teisės aktą. Sumanymą keisti ar papildyti Lietuvos Respublikos Konstituciją turi teisę pateikti Seimui ne mažesnė kaip ¼ visų Seimo narių grupė arba ne mažiau kaip 300 tūkstančių rinkėjų (147 straipsnis), Seimo Peticijų komisija siūlyti Seimui keisti Konstituciją negali.

Peticijų įstatymas taip pat nustato, kad kreipimasis turi būti pareiškėjo pasirašytas; kreipimasis, pateiktas elektroniniu būdu, privalo būti pasirašytas elektroniniu parašu, tačiau viena peticija nėra pasirašyta originaliu parašu, ji nėra pasirašyta ir elektroniniu parašu, o antroji  – neturi jokio parašo. 
Pažymėtina, kad peticijoje suformuluoti pasiūlymai ir reikalavimai yra neaiškūs ir gali prieštarauti Lietuvos Respublikos Konstitucijai. Joje reikalaujama „priimti LR Seime įstatymą dėl Nepriklausomos komisijos sudarymo, kuri galėtų peržiūrėti neteisėtai priimtus teismų sprendimus“, tačiau Lietuvos Respublikos Konstitucijos 109 straipsnis nustato, kad teisėjas ir teismai, vykdydami teisingumą, yra nepriklausomi, o 114 straipsnis – valstybinės valdžios ir valdymo institucijų, Seimo narių ir kitų pareigūnų, politinių partijų, politinių ir visuomeninių organizacijų ar piliečių kišimasis į teisėjo ar teismo veiklą draudžiamas ir užtraukia įstatymo numatytą atsakomybę.

Pažymėtina ir tai, kad neaišku, kas turima omenyje, reikalaujant „priimti įstatymą dėl Nepriklausomos komisijos“: neaišku, ar siūloma sudaryti Seimo nuolat veikiančią, ar Seimo laikinąją tyrimo komisiją, ar dar kokią kitokią komisiją. Jei siūloma sudaryti Seimo laikinąją tyrimo komisiją, tai iniciatyvos teisę sudaryti tokią komisiją turi tik Seimo valdyba, komitetai, frakcijos ir ne mažesnė kaip ¼ Seimo narių grupė (Statuto 73 straipsnio 1 dalis). Seimo Peticijų komisija tokios iniciatyvos teisės neturi. Taip pat yra neaišku, ką reiškia „neteisėtai priimti teismų sprendimai“. 

Pažymėtina ir tai, kad Seimo komisijos sudaromos ne įstatymu, o Seimo nutarimu.

Kartu informuojama, kad Seime yra užregistruotas Lietuvos Respublikos Konstitucijos 109, 110, 112 ir 114 straipsnių pakeitimo įstatymo projektas Nr. XP-2228(2), kuriame  siūloma konstituciniu lygiu įtvirtinti teismo tarėjų institutą, taip pat įtvirtinti nuostatą, kad „dėl teisėjų paskyrimo, paaukštinimo, perkėlimo ar atleidimo iš pareigų Respublikos Prezidentui pataria Teismų taryba, sudaroma įstatymo nustatyta tvarka iš teisėjų bei visuomenės atstovų”.  
Šeštuoju klausimu buvo nuspręsta Kęstučio Vilkausko kreipimąsi „Dėl Lietuvos Respublikos bausmių vykdymo kodekso 157 ir 158 straipsnių papildymo“ pripažinti peticija ir priimti ją nagrinėti.

Septintuoju klausimu buvo nuspręsta pritarti Komisijos 2012 m. darbo ataskaitai ir teikti ją Seimui.
Komisijų biuro vedėja



Janina Šniaukštienė

